Vyf vas vir Bethulie-dubbelmoordGordon en Lorraine Adam. Foto: OFM Vyf verdagtes is in hegtenis geneem vir die moord op Gordon en Lorraine Adam, ŉ bejaarde egpaar van Bethulie in die Vrystaat. Die egpaar is Saterdagoggend deur hul seun, Ashley, dood in hul huis gevind. Konst. Maselela Langa, ŉ polisiewoordvoerder, sê die verdagtes is Woensdag in Bethulie aangekeer. Twee van die vuurwapens wat tydens die voorval gesteel is, is in hul besit opgespoor. Maroela Media het Maandag berig Gordon (78) en Lorraine (63) is in hul huis oorval terwyl hulle geslaap het. Gordon is vermoedelik verskeie kere met ŉ skerp voorwerp in die bors en rug gesteek en Lorraine is glo met ŉ panga teen die kop gekap. Die aanvallers het in die egpaar se Toyota-bakkie gevlug. Twee vuurwapens en ŉ selfoon is gesteel. Dit is die vyfde dubbele moord sedert 2010 in die Vrystaat. Die verdagtes moet binnekort in die hof verskyn.